Oficialusis leidinys L 236 , 23/09/2003 p. 0934 - 0939



Protokolas Nr. 2 dėl Čekijos plieno pramonės restruktūrizavimo 1. Nepaisant EB sutarties 87 ir 88 straipsnių, valstybės pagalba, kurią 1997-2003 m. laikotarpiu Čekija suteikė atskiroms Čekijos plieno pramonės dalims jų restruktūrizavimui, laikoma suderinama su bendrąja rinka, jeigu: - Europos sutarties, steigiančios Europos Bendrijų bei jų šalių narių ir Čekijos Respublikos asociaciją [1], 2 protokolo dėl EAPB prekių 8 straipsnio 4 dalyje numatytas laikotarpis buvo pratęstas iki įstojimo dienos, - restruktūrizavimo plane, kuriuo remiantis pirmiau minėto Protokolo galiojimas buvo pratęstas, išdėstytų sąlygų yra laikomasi 2002-2006 m. laikotarpiu, - yra įvykdytos šiame Protokole išdėstytos sąlygos, ir - restruktūrizavimui skirta valstybės pagalba negali būti teikiama Čekijos plieno pramonei po įstojimo dienos. 2. Čekijos plieno sektoriaus restruktūrizavimas, kaip apibrėžta 1 priede išvardytų bendrovių individualiuose verslo planuose ir laikantis šiame Protokole išdėstytų sąlygų, baigiamas ne vėliau kaip iki 2006 m. gruodžio 31 d. (toliau - restruktūrizavimo laikotarpio pabaiga). 3. Tik bendrovės, kurios išvardytos 1 priede (toliau - bendrovės gavėjos) turi teisę gauti valstybės pagalbą pagal Čekijos plieno pramonės restruktūrizavimo programą. 4. Bendrovė gavėja negali: a) susijungimo su bendrove, kuri neįtraukta į 1 priedą, atveju - perduoti pagalbos, suteiktos bendrovei gavėjai, teikiamą naudą; b) perimti bendrovės, kuri neįtraukta į 1 priedą ir kuriai paskelbtas bankrotas iki 2006 m. gruodžio 31 d., turtą. 5. Bet kokio vėlesnio bet kurios iš bendrovių gavėjų privatizavimo atveju laikomasi šiame Protokole apibrėžtų sąlygų ir principų, susijusių su perspektyvumu, valstybės pagalba ir pajėgumų mažinimu. 6. Bendras restruktūrizavimo pagalbos dydis, kuris bus suteikiamas bendrovėms gavėjoms, nustatomas remiantis pagrindimu, išdėstytu patvirtintame Čekijos plieno pramonės restruktūrizavimo plane ir Tarybos patvirtintuose individualiuose verslo planuose. Tačiau bet kuriuo atveju 1997-2003 m. laikotarpiu suteikta pagalba neturi viršyti 14147425201 CZK. Iš šios bendros sumos bendrovė Nová Huť gauna iki 5700075201 CZK, Vítkovice Steel gauna iki 8155350000 CZK, o Válcovny Plechu Frýdek Místek - iki 292000000 CZK priklausomai nuo reikalavimų, išdėstytų patvirtintame restruktūrizavimo plane. Pagalba teikiama tik vieną kartą. Čekija neteikia jokios kitos restruktūrizavimui skirtos valstybės pagalbos Čekijos plieno pramonei. 7. Grynasis pajėgumų sumažinimas, kurį Čekijos Respublika turi pasiekti 1997-2006 m. laikotarpiu gataviems gaminiams, yra 590000 tonų. Pajėgumų mažinimas matuojamas remiantis tik galutiniu gamybos įrengimų uždarymu juos fiziškai sunaikinant taip, kad tų įrengimų nebegalima būtų atstatyti panaudojimui. Plieno gamybos bendrovės bankroto paskelbimas nereiškia pajėgumų sumažinimo. Pirmiau minėtas grynojo pajėgumų sumažinimo lygis, kartu su bet kokiu kitu pajėgumų mažinimu, pripažintu būtinu restruktūrizavimo programose, vykdomas laikantis 2 priede nurodyto tvarkaraščio. 8. Čekija iki įstojimo dienos panaikina prekybos kliūtis anglių rinkoje laikydamasi acquis, kad Čekijos plieno gamybos bendrovės galėtų įsigyti anglių tarptautinės rinkos kainomis. 9. Įgyvendinamas bendrovei gavėjai Nová Huť skirtas verslo planas. Konkrečiai: a) Vysoké Pece Ostrava gamykla įtraukiama į įmonės Nová Huť organizacinę struktūrą įgyjant visišką nuosavybę. Šiam susijungimui nustatoma data, įskaitant atsakomybės už jo įgyvendinimą priskyrimą; b) restruktūrizavimo pastangos sutelkiamos: - Nová Huť bendrovei plėtoti, kad jos veikla nuo gamybos būtų orientuojama į rinką, taip pat našumui ir jos valdymo efektyvumui gerinti, įskaitant didesnį skaidrumą dėl sąnaudų, - Nová Huť produkcijos asortimentui persvarstyti ir patekti į aukštesnės pridėtinės vertės gaminių rinkas, - Nová Huť būtinoms investicijoms, kad per trumpą laiką būtų pasiekta aukštesnė gatavų gaminių kokybė; c) įgyvendinamas užimtumo restruktūrizavimas; tokie našumo lygiai, kuriuos pasiekė ES plieno pramonė gaminių grupėse, turi būti pasiekti iki 2006 m. gruodžio 31 d., remiantis atitinkamų bendrovių gavėjų konsoliduotais skaičiais; d) atitinkamo Bendrijos acquis aplinkosaugos srityje laikymasis pasiekiamas iki įstojimo dienos, įskaitant būtinas investicijas, aptartas verslo plane. Būtinos ateities investicijos, susijusios su integruota taršos prevencija ir kontrole, taip pat turi būti atliekamos pagal verslo planą, kad iki 2007 m. lapkričio 1 d. būtų pradėta laikytis Direktyvos 96/61/EB dėl taršos integruotos prevencijos ir kontrolės [2]. 10. Įgyvendinamas bendrovei gavėjai Vítkovice Steel skirtas verslo planas. Konkrečiai: a) Duo Mill galutinai uždaromas ne vėliau kaip iki 2006 m. gruodžio 31 d. Jei bendrovę įsigyja strateginis investuotojas, pirkimo sutartis yra sąlygojama šiuo uždarymu iki minėtos datos; b) restruktūrizavimo pastangos sutelkiamos: - tiesioginių pardavimų didinimui ir didesniam dėmesiui sąnaudoms mažinti, nes tai yra svarbu siekiant efektyvesnio valdymo, - prisitaikyti prie rinkos paklausos ir pereiti prie didesnės pridėtinės vertės gaminių, - pasiūlytoms investicijoms antriniam plieno gamybos procesui perkelti iš 2004 m. į 2003 m., kad bendrovė labiau galėtų konkuruoti gaminių kokybe nei jų kaina; c) atitinkamo Bendrijos acquis aplinkosaugos srityje laikymasis pasiekiamas iki įstojimo dienos, įskaitant būtinas investicijas, aptartas verslo plane, apimančias ateities investicijų, susijusių su integruota taršos prevencija ir kontrole, poreikį. 11. Įgyvendinamas bendrovei gavėjai Válcovny Plechu Frýdek Místek (VPFM) skirtas verslo planas. Konkrečiai: a) Karšto valcavimo gamyklos Nr. 1 ir 2 galutinai uždaromos ne vėliau kaip iki 2004 m. pabaigos; b) restruktūrizavimo pastangos sutelkiamos: - būtinoms investicijoms, kad per trumpą laiką būtų pasiekta aukštesnė gatavų gaminių kokybė, - prioritetu įgyvendinti svarbiausias identifikuotas pelno didinimo galimybes (įskaitant užimtumo restruktūrizavimą, sąnaudų mažinimą, našumo didinimą ir paskirstymo perorientavimą). 12. Bet kokiems vėlesniems bendro restruktūrizavimo plano ir individualių planų pakeitimams turi pritarti Komisija ir, tam tikrais atvejais, Taryba. 13. Restruktūrizavimo įgyvendinimas vyksta visiško skaidrumo sąlygomis ir vadovaujantis pripažintais rinkos ekonomikos principais. 14. Komisija ir Taryba, vadovaudamasi 15-18 punktais, atidžiai stebi restruktūrizavimo įgyvendinimą ir šiame Protokole išdėstytų sąlygų, susijusių su perspektyvumu, valstybės pagalba ir pajėgumų mažinimu, vykdymą prieš ir po įstojimo iki restruktūrizavimo laikotarpio pabaigos. Dėl to Komisija teikia ataskaitas Tarybai. 15. Komisija ir Taryba stebi 3 priede išdėstytus restruktūrizavimo rodiklius. 16. Monitoringas apima nepriklausomą vertinimą, kuris turi būti atliktas 2003, 2004, 2005 ir 2006 m. Komisijos nustatytas perspektyvumo testas yra svarbus elementas užtikrinant perspektyvumą. 17. Čekija bendradarbiauja su visomis monitoringo struktūromis. Konkrečiai: - Čekija iki restruktūrizavimo laikotarpio pabaigos, ne vėliau kaip iki kiekvienų metų kovo 15 d. ir rugsėjo 15 d., teikia Komisijai pusmečio ataskaitas apie bendrovių gavėjų restruktūrizavimą, - pirmoji ataskaita Komisijai pateikiama ne vėliau kaip iki 2003 m. kovo 15 d., o paskutinė ataskaita - ne vėliau kaip iki 2007 m. kovo 15 d., išskyrus atvejus, kai Komisija nusprendžia kitaip, - ataskaitose pateikiama visa informacija, būtina restruktūrizavimo procesui ir pajėgumų mažinimui bei naudojimui stebėti, taip pat pakankami finansiniai duomenys, kad galima būtų įvertinti, ar šiame Protokole išdėstytos sąlygos ir reikalavimai buvo įvykdyti. Ataskaitose pateikiama bent ta informacija, kuri išdėstyta 4 priede, ir kurią Komisija turi teisę pakeisti remdamasi monitoringo proceso metu įgyta patirtimi. Kartu su 1 priede išvardytų bendrovių individualiomis veiklos ataskaitomis taip pat pateikiama ataskaita apie bendrą Čekijos plieno sektoriaus padėtį, įskaitant naujausius makroekonominius pokyčius, - Čekija įpareigoja bendroves gavėjas atskleisti visus svarbius duomenis, kurie kitokiomis aplinkybėmis galėtų būti laikomi konfidencialiais. Teikdama ataskaitas Tarybai, Komisija užtikrina, kad nebūtų atskleista konfidenciali informacija apie konkrečią bendrovę. 18. Komisija bet kuriuo metu gali nuspręsti paskirti nepriklausomą konsultantą monitoringo rezultatams įvertinti, bet kokiam būtinam tyrimui atlikti bei apie tai informuoti Komisiją ir Tarybą. 19. Jei Komisija, remdamasi 16 punkte minėtomis ataskaitomis, nustato reikšmingus nukrypimus nuo finansinių rodiklių, kuriais remiantis buvo įvertintas perspektyvumas, ji gali pareikalauti, kad Čekija imtųsi reikiamų priemonių atitinkamų bendrovių gavėjų restruktūrizavimo priemonių vykdymui užtikrinti. 20. Jei monitoringas atskleidžia, kad: a) sąlygos dėl šiame Protokole išdėstytų pereinamojo laikotarpio priemonių nebuvo įvykdytos, arba kad b) įsipareigojimų, prisiimtų pratęsiant laikotarpį, per kurį Čekija pagal Europos sutartį [3] išskirtiniu atveju gali teikti valstybės paramą savo plieno pramonės restruktūrizavimui, nebuvo laikytasi, arba kad c) Čekija restruktūrizavimo laikotarpiu teikė papildomą įsipareigojimus pažeidžiančią valstybės pagalbą plieno pramonei ir, konkrečiai, bendrovėms gavėjoms, šiame Protokole išdėstytos pereinamojo laikotarpio priemonės negalioja. Komisija imasi reikiamų priemonių, įpareigojančių atitinkamą bendrovę grąžinti bet kokią pagalbą, suteiktą pažeidžiant šiame Protokole išdėstytas sąlygas. [1] OL L 360, 1994 12 31, p. 2. [2] OL L 257, 1996 10 10, p. 26. [3] OL L 360, 1994 12 31, p. 2. -------------------------------------------------- 1 PRIEDAS BENDROVĖS, GAUNANČIOS VALSTYBĖS PAGALBĄ PAGAL ČEKIJOS PLIENO PRAMONĖS RESTRUKTŪRIZAVIMO PROGRAMĄ NOVÁ HUŤ, a. s. Vratimovská 689 707 02 Ostrava-Kunčice Czech Republic VÍTKOVICE STEEL, a. s. Ruská 2887/101 706 02 Ostrava — Vítkovice Czech Republic VÁLCOVNY PLECHU, a. s. Křižíkova 1377 Frýdek — Místek Czech Republic -------------------------------------------------- 2 PRIEDAS PAJĖGUMŲ KEITIMO (MAŽINIMO IR DIDINIMO) TVARKARAŠTIS [1] Bendrovė | Įrenginys | Pajėgumų keitimas (tpm) | Gamybos keitimo data | Galutinio uždarymo data | Poldi Hütte | Valcavimo gamyklos V1-V8 | -120000 | 1999 8 1 | 2000 5 31 | VPFM | Karšto valcavimo gamyklos Nr. 1 ir 2 | -70000 | 2004 12 31 | 2005 12 31 | Vítkovice Steel | Duo valcavimo gamykla | -130000 | 2006 6 30 | 2006 12 31 | Nová Huť | Sunkių specialiųjų profilių gamykla — HCC | -600000 | 2006 8 31 | 2006 12 31 | Nová Huť | Specialiųjų profilių gamykla | +330000 | 2007 1 1 | — | | Bendras pajėgumų pokytis | -590000 | | | [1] Pajėgumų sumažinimas turi būti galutinis, kaip tai apibrėžta Komisijos sprendime Nr. 3010/91/EAPB (OL L 286, 1991 10 16, p. 20). -------------------------------------------------- 3 PRIEDAS RESTRUKTŪRIZAVIMO RODIKLIAI IR MONITORINGAS 1. Perspektyvumas Atsižvelgiant į Komisijos taikomas specialias apskaitos taisykles, kiekviena bendrovė gavėja pasiekia mažiausią metinį bendrą einamosios veiklos apyvartos rezultatą (10 % pasiekia neintegruotos plieno įmonės, 13,5 % integruotos plieno gamyklos) ir ne mažesnę kaip 1,5 % nuosavo kapitalo grąžą nuo apyvartos ne vėliau kaip iki 2006 m. gruodžio 31 d. Tai patikrinama atliekant nepriklausomą įvertinimą, kuris turi būti atliekamas kasmet 2003-2006 m. laikotarpiu, kaip numatyta Protokolo 16 punkte. 2. Našumas Toks bendras našumas, kurį pasiekė ES plieno pramonė, palaipsniui pasiekiamas iki 2006 m. gruodžio 31 d. Tai patikrinama atliekant nepriklausomą vertinimą, kuris turi būti atliekamas kasmet 2003-2006 m. laikotarpiu, kaip nustatyta Protokolo 16 punkte. 3. Sąnaudų mažinimas Ypatinga svarba teikiama sąnaudų mažinimui kaip vienam svarbiausių perspektyvumo elementų. Tai turi būti visiškai įgyvendinta pagal bendrovių gavėjų verslo planus. -------------------------------------------------- 4 PRIEDAS INFORMACIJOS REIKALAVIMŲ ORIENTACINIS SĄRAŠAS 1. Gamybos ir pardavimų rezultatai - neapdoroto plieno, pusiau gatavų ir gatavų gaminių gamyba per mėnesį pagal gaminių rūšis ir grupes, - parduoti gaminiai, įskaitant kiekius, kainas ir rinkas; išskirstymas pagal gaminių grupes. 2. Investicijos - duomenys apie atliktas investicijas, - įvykdymo data, - investicijų sąnaudos, lėšų šaltiniai ir bet kokios susijusios pagalbos suma, - pagalbos išmokėjimo, jei ji buvo išmokėta, data. 3. Darbo jėgos mažinimas - atleidimų iš darbo skaičius ir tvarkaraštis, - užimtumo raida bendrovėse gavėjose (atskiriant tiesioginį ir netiesioginį užimtumą). 4. Pajėgumas (viso Čekijos plieno sektoriaus) - gamybos pajėgumų, kurių nebereikia naudoti ir kurie išreikšti MPP (MPP - maksimali galima metinė gamyba, kurią galima pasiekti įprastomis darbo sąlygomis), uždarymo data arba numatoma data, taip pat jų apibūdinimas, - atitinkamo įrenginio išmontavimo, kaip apibrėžta Komisijos sprendime Nr. 3010/91/EAPB dėl informacijos, kurią turi pateikti plieno gamybos įmonės apie savo investicijas [1], data (arba numatoma data), taip pat duomenys apie išmontavimą, - naujų pajėgumų įvedimo data (arba numatoma data) ir jų apibūdinimas, - neapdoroto plieno ir gatavų gaminių bendro gamybos pajėgumo pagal gaminių rūšis raida Čekijoje. 5. Sąnaudos - sąnaudų išskirstymas ir jų atitinkama raida praeityje ir ateityje, ypač dėl darbo jėgos sąnaudų taupymo, energijos suvartojimo, žaliavų sąnaudų taupymo, pagalbinių priemonių ir išorinių paslaugų mažinimo. 6. Finansiniai rezultatai - atrinktų svarbiausių finansinių santykinių dydžių, užtikrinančių pažangą perspektyvumo linkme, raida (finansiniai rezultatai ir santykiniai dydžiai turi būti pateikiami taip, kad galima būtų palyginti su bendrovės finansiniu restruktūrizavimo planu, taip pat nurodant Komisijos nustatytą perspektyvumo kriterijų), - finansinių sąnaudų lygis, - suteiktos pagalbos duomenys ir tvarkaraštis, - jau suteiktos pagalbos išmokėjimo duomenys ir tvarkaraštis, - bet kokių naujų paskolų (nepriklausomai nuo šaltinio) terminai ir sąlygos. 7. Privatizavimas - pardavimo kaina ir esamų įsipareigojimų statusas, - disponavimas pardavimo įplaukomis, - pardavimo data, - bendrovės finansinė padėtis pardavimo metu, - bendrovės/turto vertė pardavimo metu ir taikytas įvertinimo metodas. 8. Naujos bendrovės ar naujų gamyklų, apimančių pajėgumų išplėtimą, sukūrimas - kiekvieno privataus ir viešojo sektoriaus dalyvio tapatybė, - jų finansavimo šaltiniai steigiant naują bendrovę ar naujas gamyklas, - privačių ir viešųjų akcininkų dalyvavimo nuostatos ir sąlygos, - naujos bendrovės valdymo struktūra. [1] OL L 286, 1991 10 16, p. 20. --------------------------------------------------